Ekki var ég sáttur við yfirlýsingar Bjarkar Vilhelmsdóttur , fráfarandi borgarfulltrúa , um nauðsynlegt " spark í rassinn " á mörgum þeim sem leita til félagsþjónustunnar . En þeim mun ánægðari var ég með svohljóðandi tillögu hennar í borgarstjórn Reykjavíkur um Palestínu : " Borgarstjórn samþykkir að fela skrifstofu borgarstjóra í samvinnu við Innkaupadeild Reykjavíkurborgar að undirbúa og útfæra sniðgöngu Reykjavíkurborgar á ísraelskar vörur meðan hernám Ísraelsríkis á landsvæði Palestínumanna varir . " Tillagan var samþykkt og er hún mikilvæg skilaboð til Ísraelsstjórnar um að láta af ofbeldi í Palestínu og hún er líka mikilvæg stuðningsyfirlýsing við málstað Palestínumanna sem þurfa á því að halda að vonarneistinn í hjörtum þeirra slokkni ekki . Orð skipta máli en verkin þó enn meira máli . Þetta verk Bjarkar Vilhelmsdóttur er henni til sóma og góð kveðja þegar hún nú heldur á önnur mið . Óska ég henni alls góðs og færi henni þakkir fyrir það sem hún hefur látið gott af sér leiða .